Peter Christensen (V), 2002-10-24:
I forhold til debatten vil jeg sige tak til ministeren for hans gennemgang af problemstillingen.
Det er en gennemgang, der åbenlyst har været nødvendig, fordi debatten om transfer pricing har været præget af mange misforståelser.
Det gælder selvfølgelig også de multinationale selskaber, der har stor betydning for dansk erhvervsliv.
Jeg synes, at det er fuldstændig urimeligt at lægge de multinationale selskaber for had.
De er faktisk en gevinst for Danmark, deres tilstedeværelse gør os til et rigere land. Hvor ville det være kedeligt, hvis man ikke kunne få drikkevarer fra Coca-Cola eller købe chokolade fra Nestlé eller købe burgere fra McDonald's.
De multinationale selskaber har givet Danmark et friskt pust udefra med gode mærkevarer, som danske forbrugere efterspørger.
Og forbrugernes efterspørgsel skyldes ikke mindst mærkevarernes internationale præg.
Derfor glæder det mig, at Folketinget i dag har denne forespørgselsdebat.
fra manipulerende tv-programmer og fra udlandsforskrækkede nationalister på venstrefløjen.
Mange undrer sig selvklart over, at nogle virksomheder ikke betaler skat i Danmark, og den slags overraskende forhold er altid gode til at skabe debat.
Men forklaringen er jo enkel: Når en række multinationale selskaber ikke betaler skat i Danmark, skyldes det jo, at de ikke tjener penge i Danmark.
Længere er den historie ikke.
Spørgsmålet er ikke, om virksomheder i Danmark betaler skat.
Spørgsmålet er, om de har noget overskud at betale skat af.
Mange virksomheder i Danmark, både små og store, betaler til tider ingen skat.
Det kan skyldes, at de virksomheder i en periode ikke har haft noget overskud.
Derfor er det jo dybt ulogisk, at man pludselig indtager en anden holdning, når virksomhederne dækker flere lande og dermed bliver kaldt multinationale.
Det er en underlig snæversynet, nationalistisk indgangsvinkel.
Man glemmer jo også, at selv virksomheder, der ikke betaler skat, f.eks. fordi de i en periode ikke har overskud, alligevel bidrager positivt til det danske samfund. For det første skaber de arbejdspladser og indtægter til statskassen igennem beskatning af arbejdsindkomsterne.
Så i den forstand kan virksomheder, der ikke betaler selskabsskat, sagtens bidrage positivt til statskassen.
Dertil kommer, at udenlandske firmaer trækker viden og knowhow til landet.
Det har bestemt en positiv afsmitning på resten af økonomien, men det bliver fuldstændig glemt i den her debat.
Men det forbavser mig overhovedet ikke, at den danske venstrefløj er forrest i kampen for at sprede uvidenhed og misundelse.
Sådan har det altid været.
Det undrer mig heller ikke, at gamle venstreorienterede får julelys i øjnene ved tanken om at kunne opkræve mellem 20 og 40 mia. kr. i ekstra skat.
Sagen er bare, at de penge ikke findes, der er ikke penge, der flyder uden om statskassen.
Tværtimod kan det endda være, at Danmark tiltrækker skattebetaling og høster en gevinst, fordi den danske selskabsskat ligger i den laveste ende i EU-sammenhæng.
I forhold til det forslag til vedtagelse, der lige er blevet fremsat, skal jeg meddele, at vi fra Venstres side af flere grunde ikke kan stemme for.
Det vil også fremgå af den følgende debat, at bl.a. antallet af medarbejdere jo ikke er det centrale spørgsmål i den her sag, men et spørgsmål om værktøjer.
Så omtales der i forslaget huller i skattelovgivningen.
Hvilke huller det drejer sig om, er der ingen, der på noget tidspunkt har kunnet redegøre for.
Der er altså tale om mere følelsesmæssige huller.
Det vil Venstre ikke stemme for, da vi ser vanskeligheder ved at løse problemer med følelsesmæssige huller.
Derfor skal jeg på vegne af Venstre, De Konservative og Dansk Folkeparti fremsætte følgende: Forslag til vedtagelse »Folketinget opfordrer regeringen til fortsat at arbejde for, at multinationale selskaber betaler skat i overensstemmelse med lovgivningen og internationale aftaler.
Folketinget konstaterer, at skatteministeren har oplyst, at der i sommer er iværksat en række initiativer for løbende at sikre en effektiv administration af transfer pricing-reglerne.
Initiativerne indebærer bl.a., at Told- og Skattestyrelsen - har iværksat en undersøgelse af transfer pricing-dokumentationen som en del af selskabsligningsplanen for 2003, hvor selskabernes dokumentationspligt vil blive undersøgt og indholdet i de foreliggende dokumentationer blive vurderet, - om kort tid vil offentliggøre en omfattende dokumentationsvejledning, - er i gang med at undersøge og analysere de udenlandske transfer pricing-regler, herunder bevisbyrde- og bøderegler.
I det omfang resultatet af undersøgelsen viser, at der er behov herfor, vil der blive taget skridt til at indføre bøder
for utilstrækkelig dokumentation
, - er i gang med at undersøge den udenlandske administration af transfer pricing-reglerne og har iværksat et arbejde med at udvikle rammerne for samarbejdet mellem de involverede danske myndigheder og for de værktøjer, der anvendes til kontrolopgaven.
Folketinget opfordrer på den baggrund skatteministeren til inden udløbet af denne folketingssamling at give Folketinget en redegørelse om resultaterne af undersøgelserne.«